Charlotte Fischer (RV), 2007-05-02:
Regeringen har jo besluttet at nedsætte ventetidsgarantien fra 2 til 1 måned, og det skal træde i kraft her fra oktober.
På mange måder er det jo svært at være imod, for hvem kan være imod kortere ventetider til sygehusvæsenet?
Vi er skeptiske, og det har vi været hele vejen igennem, og det er ikke, fordi vi ikke under befolkningen kortere ventetider, men simpelt hen fordi vi synes, det er et kolossalt problem at love befolkningen kortere ventetider i en tid, hvor vi står med en historisk mangel på personale.
Nu har vi fået at vide, at antallet af sygeplejersker, der mangler i det danske sundhedsvæsen, er i hastig vækst.
Antallet er steget med 35 pct. over de sidste 12 måneder, hvis ellers Dansk Sygeplejeråds tal står til troende.
Det betyder jo, at vi i stigende grad har et problem med manglende personale, og hvis jeg var minister, ville jeg måske begynde at revidere mit grundlag for at sige, at det er lige nu, vi skal sænke den her ventetidsgaranti.
Mit spørgsmål er: Nu, hvor det faktisk viser sig, at vi mangler personale mere end nogen sinde, skulle man så ikke lige slå koldt vand i blodet og sige, at det er fornuftigt at udskyde det, indtil vi kan se, at udviklingen vender?
Det tror jeg egentlig patienterne kan være tilfredse med, for svaret på spørgsmålet er: Nej, vi er ikke til sinds at lave om på vores politik og slet ikke den politik, som allerede er vedtaget i Folketingssalen.
Det går i øvrigt ikke ud på at give en ventetidsgaranti.
Jeg garanterer ikke, at alle kan behandles inden for 1 måned, men det, vi giver, er nogle patientrettigheder.
Det er retten til, at den enkelte patient får en mulighed for at flytte sig rundt i systemet, hvis det offentlige ikke kan behandle inden for 1 måned.
De argumenter, der anføres mod den ordning, er jo fuldstændig identiske med de argumenter, der blev anført mod ordningen, da vi indførte den i sin første form som en 2-måneders-regel.
Da sagde alle: Det kan ikke lade sig gøre, hvor skal personalet komme fra?
Jeg må bare konstatere, at det har været en gigantisk succes.
Der er mere end 100.000 patienter, der har gjort brug af den.
Det forhold, at det offentlige sundhedsvæsen pludselig fik et mildt pres fra patienter, der altså kunne forlade køerne til det offentlige sygehusvæsen og lade sig behandle et andet sted, gjorde, at effektiviteten også steg i det offentlige sygehusvæsen.
Så det er kommet både de patienter, der har gjort brug af retten, til gavn, men i øvrigt også alle danske patienter i al almindelighed.
Jeg har jo noteret mig, at der er nogle, der i disse dage er meget bekymret over, at folk går og tegner forsikringer, og jeg må bare sige, at hvis man er bekymret over det – det er jeg nu ikke selv – så skal man da i den grad støtte, at patienterne får nogle flere rettigheder.
For i det gamle regime var det jo sådan, at det kun var folk med pengepungen i orden eller forsikringspolicerne i orden, der kunne få den hurtige behandling.
Det får alle landets patienter nu.
Så vedkender jeg mig, at vi har en udfordring personalemæssigt.
Det har vi også taget nogle tiltag til at løse op omkring, og hvis der bliver spurgt ind til det igen, får jeg også en lejlighed for at sige lidt mere om det.
Men nu lyser den røde lampe.